Stakers wil Woensdag Rand Water se krane toedraai(Argieffoto: pixabay) Rand Water sê hy het gebeurlikheidsplanne gereed om te verseker water word steeds aan sy klante voorsien te midde van ŉ dreigende staking deur lede van die Suid-Afrikaanse Munisipale Werkersunie (Samwu). Justice Mohale, woordvoerder van Rand Water, sê die instelling is ingelig oor die vakbond se voorneme om Woensdag om 08:00 te begin staak. “Die vakbond hou voor dat die organisasie se versuim om met hom te beraadslaag voor ŉ besluit om nie sy werkers prestasie-aansporingsbonusse te betaal nie, die rede vir die staking is. Rand Water betwis dit.” Rand Water sê hy het ŉ stelsel wat voortgesette waterverskaffing sal verseker en belanghebbendes sal op die hoogte van enige verwikkelinge gehou word. Volgens Samwu sal die staking onbepaald duur. “Die besluit wat Samwu geneem het om te staak is nie ŉ maklike een nie, omdat ons weet die krane in alle gebiede wat deur Rand Water gediens word, sal opdroog.” Samwu voer aan die rede vir sy staking is “eerbaar en regverdigbaar” en binne sy regte. Rand Water verskaf water aan onder meer munisipaliteite in Gauteng, Noordwes, Mpumalanga en die Vrystaat. Samwu sê hy gaan nie toelaat dat ŉ werkgewer sy lede boelie deur hul diensvoorwaardes eensydig en sonder beraadslaging te verander nie. “Ons lede en hulle belange kom eerste.” Die vakbond sê hy het ŉ ultimatum aan Rand Water gestel om dadelik sy “anti-werker-beleid” om te keer en alle bepalings en voorwaardes van indiensneming te herstel, onder andere die betaling van aansporingsbonusse. Samwu waarsku ook dat die staking gesien moet word as ŉ voorsmaak van wat op Rand Water wag wanneer hy sy salaris- en looneise later voorlê. Die vakbond eis onder meer ŉ minimum salaris van R15 000, ŉ behuisingstoelaag van R3 500 vir alle werkers, ŉ R4 000-salarisverhoging onder die vaandel van die Suid-Afrikaanse Bedingingsraad vir Plaaslike Regerings (SALGBC), ŉ 80%-bydrae deur die werkgewer tot ŉ mediese fonds, ses maande betaalde kraamverlof vir ma’s en ŉ maand betaalde kraamverlof vir pa’s en ŉ 25%-bydrae deur die werkgewer tot ŉ pensioenfonds. Rand Water sê hy het gesonde verhoudinge met vakbonde en bly verbind tot gesprekke met die vakbond om ŉ oplossing te vind.